b'\n_START_ARTICLE_\nSantvarinis tiltas\n_START_PARAGRAPH_\nSantvarinis tiltas \xe2\x80\x93 stacionari\xc5\xb3 tilt\xc5\xb3 tipas.\n_START_SECTION_\nKonstrukcija\n_START_PARAGRAPH_\nSantvarini\xc5\xb3 tilt\xc5\xb3 konstrukcijos kilo i\xc5\xa1 sijini\xc5\xb3 konstrukcij\xc5\xb3, kurios dar vadinamos spragotin\xc4\x97mis sijomis \xe2\x80\x93 lenkiamaisiais elementais. Siekiant perdengti didesnius tarpatramius ma\xc5\xbeesn\xc4\x97mis med\xc5\xbeiag\xc5\xb3 s\xc4\x85naudomis, santvarose lenkiamieji elementai pakeisti tempiamaisiais ir gniu\xc5\xbedomaisiais strypais, sujungtais tarpusavyje lanks\xc4\x8diai arba stand\xc5\xbeiai._NEWLINE_Tokia tilt\xc5\xb3 konstrukcij\xc5\xb3 sistema reikalauja \xc4\xafrengti papildomus elementus \xe2\x80\x93 skersines sijas, kurios perduoda tolygiai i\xc5\xa1skirstytas apkrovas \xc4\xaf santvar\xc5\xb3 mazgus sutelktosiomis j\xc4\x97gomis. Santvariniuose tiltuose b\xc5\xabtina \xc4\xafrengti sta\xc4\x8diuosius ir guls\xc4\x8diuosius rams\xc4\x8dius._NEWLINE_Santvarinio tilto r\xc4\x97mo konstrukcij\xc4\x85 sudaro sija (r\xc4\x97msij\xc4\x97) ir statrams\xc4\x8diai (kolonos). R\xc4\x97min\xc4\x97s konstrukcijos veiksmingum\xc4\x85 lemia dominuojantis gniu\xc5\xbedymas su santykinai nedideliu lenkimu. Ta\xc4\x8diau r\xc4\x97m\xc5\xb3 atramos (pamatai) turi perimti ne tik vertikali\xc4\x85sias, bet ir guls\xc4\x8di\xc4\x85sias atramines apkrovas._NEWLINE_\xc5\xa0iais laikais santvariniai tiltai statomi i\xc5\xa1 plieno, gel\xc5\xbebetonio arba i\xc5\xa1 abiej\xc5\xb3 med\xc5\xbeiag\xc5\xb3 kartu. Re\xc4\x8diau sijiniai tiltai statomi i\xc5\xa1 gele\xc5\xbeies ir medienos.\n_START_SECTION_\nRy\xc5\xa1ys su kito tipo tiltais\n_START_PARAGRAPH_\nSantvarinio tilto konstrukcija i\xc5\xa1vystyta i\xc5\xa1 sijini\xc5\xb3 tilt\xc5\xb3. Progresuojant tilt\xc5\xb3 statybai santvariniai tiltai dav\xc4\x97 pamat\xc4\x85 kit\xc5\xb3 tip\xc5\xb3 tilt\xc5\xb3 atsiradimui: santvarinis arkinis tiltas, transporterinis tiltas, santvarinis grotuotas tiltas.\n_START_SECTION_\nPaskirtis\n_START_PARAGRAPH_\nSantvariniai tiltai gali b\xc5\xabti panaudoti itin pla\xc4\x8diai. Jie tinka tiek p\xc4\x97stiesiems, tiek vis\xc5\xb3 tip\xc5\xb3 autotransporto priemon\xc4\x97ms Naudojami gele\xc5\xbeinkeliams ir dujotiekiams tiesti.'